จ่อขึ้นภาษีบุหรี่มั่นจับเข่ากรณ์หารือวิธีจัดเก็บ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “มั่น” นัด “กรณ์พงษ์ภาณุ” ถกขึ้นภาษีบุหรี่ก่อนชง ครม.ตัดสินใจ
นายมั่น พัธโนทัย รมช.คลัง เปิดเผยว่า ในเร็วๆ นี้ จะเข้าหารือกับนายกรณ์ จาติกวณิช รมว.คลัง และนายพงษ์ภาณุ เศวตรุนทร์ อธิบดีกรมสรรพสามิต เกี่ยวกับการปรับปรุงการจัดเก็บภาษียาสูบให้เกิดความชัดเจนก่อนเสนอคณะรัฐมนตรีพิจารณา หลังจากทางกรมสรรพสามิตเสนอแนวทางคิดฐานภาษีจากเดิมใช้ราคา ณ โรงงานอุตสาหกรรม และราคานำเข้า (ซี.ไอ.เอฟ.) เป็นราคาขายปลีก แต่ รมว.คลัง ได้ตั้งข้อสังเกตว่าในทางปฏิบัติอาจเกิดปัญหาได้
“รมว.คลัง ได้ท้วงติงว่า ถ้าคิดจากราคาขายปลีก ถ้าเกิดกรณีผู้ขายลดราคาลงมาก แล้วจะเก็บภาษีได้หรือไม่ ดังนั้นคงต้องคุยกันให้ชัดเจน ระหว่างผม รมว.คลัง และอธิบดี” นายมั่น กล่าว
นายมั่น กล่าวว่า การคำนวณราคาขายปลีกนั้น อาจจะต้องมีการเทียบเคียงกับประเทศเพื่อนบ้านในกรณีบุหรี่นำเข้า และเปรียบเทียบกับร้านค้าปลีกรายใหญ่สำหรับกรณีบุหรี่ที่ผลิตในประเทศ
ทั้งนี้ การปรับปรุงภาษียาสูบนั้น โดยหลักแล้วเพื่อให้เกิดความเป็นธรรมมากขึ้น และเพื่อรณรงค์ให้ลดการบริโภคซึ่งอาจมีผลให้รายได้บ้าง
ก่อนหน้านี้กรมสรรพสามิตแจ้งว่า ในเดือน ธ.ค.ที่ผ่านมามีการกักตุนบุหรี่จำนวนมาก จนสามารถจัดเก็บภาษียาสูบได้ถึง 7,200 ล้านบาท สูงสุดเป็นประวัติการณ์ จากปกติที่เก็บได้แค่ 3,400 ล้านบาท